
Norrænt samstarf

Norræna samstarfið er eitt umfangsmesta svæðasamstarf í heiminum. Samstarfið byggir á landfræðilegri legu landanna, sameiginlegri sögu þeirra og menningu. Að samstarfinu koma Danmörk, Finnland, Ísland, Noregur og Svíþjóð auk Álandseyja, Færeyja og Grænlands.

Norræna samstarfið er pólitískt, efnahagslegt og menningarlegt og skiptir miklu í evrópsku og alþjóðlegu samstarfi. Löndin vinna saman að því að marka Norðurlöndum stöðu í öflugri Evrópu.

Með norrænu samstarfi er unnið að því að gæta hagsmuna svæðisins og efla norræn gildi í hnattrænum heimi. Sameiginleg gildi landanna styrkja stöðu Norðurlanda og skipa þeim meðal þeirra svæða í heiminum þar sem nýsköpun og samkeppnishæfni er mest.

Norræna ráðherranefndin

Nordens Hus

Ved Stranden 18

1061 København K

www.norden.org

Sækja útgefið efni: www.norden.org/nordpub


NORRÆN SAMSTARFSÁÆTLUN UM ATVINNULÍF OG NÝSKÖPUN 2018–2021

[image: Image]
MYND: SCANPIX.DK




EFNISYFIRLIT

Formáli

Mætum áskorunum í sameiningu

Sameiginlegt átak

Gætum norrænna hagsmuna í ESB

Framkvæmd



FORMÁLI



 

Á Norðurlöndum er löng hefð fyrir samstarfi. Með því að sameina kraftana getum við látið meira til okkar taka á alþjóðavettvangi til hagsbóta fyrir fyrirtæki og almenning í norrænu löndunum – saman erum við öflugri.

Margar þeirra samfélagslegu áskorana sem við og heimurinn allur stöndum frammi fyrir eru sameiginlegar. Loftslagsvandinn og aukið álag á náttúruauðlindir heimsins krefjast þess að heimurinn gangi í gegnum græn umskipti, eigi hann að geta viðhaldið sjálfbærum hagvexti og velferðarsamfélögum sem núlifandi og komandi kynslóðir njóta góðs af. Önnur sameiginleg áskorun er að árið 2050 verða íbúar jarðarinnar orðnir fleiri en 9 milljarðar. Það á eftir að valda aukinni eftirspurn og álagi á auðlindir heimsins og ógna velferðarríkjunum okkar.

Í þessum áskorunum eru fólgin mikil tækifæri fyrir fyrirtækin okkar til að bjóða upp á lausnir víða um heim. Það styrkir þessi tækifæri að með Parísarsamkomulaginu 2015 hafa mörg af löndum heims skuldbundið sig til að draga úr kolefnislosun og að fjöldi landa mun styðja við markmið Sameinuðu þjóðanna um sjálfbæra þróun til ársins 2030.

Í dag eigum við í hverju landi fyrir sig mörg fyrirtæki sem bjóða upp á fjölda eftirsóttra lausna, en hnattvæðingin, harðari alþjóðleg samkeppni og vaxandi tilhneiging til verndarstefnu í viðskiptum gera auknar kröfur um að fyrirtæki á Norðurlöndum endurnýi sig hraðar, auki nýsköpun og skilvirkni og að þau hafi aðgang að alþjóðlegum mörkuðum. Einnig er brýnt að ný lítil og meðalstór nýsköpunarfyrirtæki stækki hratt um öll Norðurlönd og að þau verði nýir aflvakar sem skjóta fleiri stoðum undir aukinn hagvöxt og fleiri atvinnutækifæri.

Í sameiningu getum við fundið betri lausnir, en þá verða stjórnvöld, atvinnulíf og samtök að taka saman höndum og hvetja hvert annað. Nýtum tækifærin sem felast í norrænu samstarfi og einbeitum okkur að þeim sviðum þar sem samstarfið skapar mest verðmæti.

Fyrir hönd atvinnumálaráðherra Norðurlanda

Monica Mæland

Atvinnumálaráðherra

Noregi



MÆTUM ÁSKORUNUM Í SAMEININGU



 

Við Norðurlandabúar stöndum frammi fyrir ýmsum áskorunum þegar kemur að því að skapa áframhaldandi hagvöxt og atvinnutækifæri alls staðar á Norðurlöndum svo við getum haldið áfram að efla velferð og samheldni. Í þessari samstarfsáætlun er mikilvægustu viðfangsefnum og samstarfssviðum lýst. Við mörkum skýra stefnu fyrir norrænt samstarf um málefni atvinnulífsins og styðjum framtíðarsýn samstarfsráðherranna sem var samþykkt árið 2014 – saman erum við öflugri – og yfirlýsingu forsætisráðherranna frá árinu 2016 um Norðurlönd sem samþættasta svæði heimsins.

Hnattvæðingu og tækniþróun fylgja bæði hindranir og ný tækifæri fyrir fyrirtæki, meðal annars á sviði stafrænna lausna, sjálfvirkni og nýrra viðskiptahátta um leið og hagkerfin breytast örar og verða ófyrirsjáanlegri. Örum og ófyrirsjáanlegum breytingum fylgir að fyrirtækin okkar þurfa að geta breytt rekstrarháttum með stuttum fyrirvara, og þau þurfa að geta lagað sig að æ örari umskiptum, t.d. grænum umskiptum, til að halda samkeppnishæfni sinni.

Örar breytingar á samkeppnisskilyrðum fyrirtækjanna eru einnig áskorun fyrir stjórnvöld í löndunum. Við þurfum að vera fljót að aðlaga rekstrarskilyrðin til að styðja eins og hægt er við samkeppnishæfni fyrirtækjanna. Stjórnvöld á Norðurlöndum þurfa því að tryggja að fyrirtæki á Norðurlöndum standi vel að vígi í hnattrænum virðiskeðjum og geti staðið alþjóðlegum keppinautum á sporði hvað varðar t.d. nýsköpun, stofnun og vöxt fyrirtækja eða umskipti til græns hagkerfis.

Vegna þess að hagkerfi okkar eru lítil og opin eru fyrirtækin okkar sérstaklega háð því að hafa aðgang að alþjóðamörkuðum, hnattrænum virðiskeðjum, hæfileikum, þekkingu o.fl. Tilhneiging til aukinnar verndarstefnu í viðskiptum krefst því viðbragða okkar, en við þurfum einnig að bregðast við því að nýir markaðir eru að styrkjast og setja mark sitt á hnattræna þróun. Að auki taka markaðirnir breytingum m.a. vegna lýðþróunar og loftslagsbreytinga.

Við þurfum því að starfa saman til að

• tryggja getu til að bregðast skjótt við

• efla nýsköpunar- og samkeppnishæfni

• bæta markaðstækifæri á erlendum mörkuðum.

Til að nýta tækifærin að fullu samþættir samstarfsáætlunin meginþemu Norrænu ráðherranefndarinnar: jafnréttismál, sjálfbæra þróun og málefni barna og ungmenna. Í sameiningu ætlum við að styrkja norræna hagsmuni á vettvangi ESB. Við stefnum að því að ná miklum áhrifum og tengingu í löndunum. Þess vegna byggjum við á forgangsröðun norrænu landanna og aðgerðum á sviði atvinnulífs í löndunum. Áætlunin byggir því á norrænum aðgerðum sem þegar hafa reynst árangursríkar og viðeigandi heimsmarkmiðum SÞ 2030 um sjálfbæra þróun. Samstarfsáætlunin var samþykkt 22. maí 2017. Hún gekk í gildi 1. janúar 2018 og gildir til 31. desember 2021.



SAMEIGINLEGT ÁTAK



 

Hvert fyrir sig eru lönd okkar lítil á alþjóðavísu, en saman eru Norðurlöndin öflugt svæði með 26 milljónir íbúa, og við erum meðal ríkustu svæða heims miðað við verga þjóðarframleiðslu á hvern íbúa. Þessi staða styrkist í krafti þess að á Norðurlöndum er fagleg hæfni á háu stigi, mikil nýsköpunargeta, fjöldi þekkingarfyrirtækja o.fl. Þar að auki búum við að langri hefð samstarfs og viðskipta og deilum ýmsum gildum, t.d. um jafnrétti, gegnsæi og réttaröryggi.

Við eigum að nýta í sameiningu möguleikana sem felast í norrænu samstarfi og sameina þekkingu og tilföng í sameiginlegu átaki. Við eigum að starfa þvert á fagsvið og landamæri og finna í sameiningu nýjar sjálfbærar lausnir til hagsbóta fyrir öll norrænu löndin. Við eigum að einbeita okkur að sviðum þar sem ljóst er að löndin hafa meiri hag af því að vinna saman en að grípa til svipaðra aðgerða hvert fyrir sig eða á öðrum vettvangi. Til þess að unnt sé að bregðast hratt við mikilvægum pólítískum úrlausnarefnum verða tillögur að nýjum verkefnum kynntar jafnóðum fyrir atvinnumálaráðherrunum svo þeir geti ákveðið hvaða aðgerðum skal hrinda í framkvæmd.

Hér á eftir er gerð grein fyrir sviðum samstarfsáætlunarinnar og nefnd dæmi um möguleg verkefni sem styðja við meginmarkmiðið um sjálfbæran hagvöxt (efnahagslega, félagslega og í umhverfismálum) með norrænu samstarfi.

TRYGGJUM GETU TIL AÐ BREGÐAST SKJÓTT VIÐ

Við þurfum að tryggja getu til að bregðast skjótt við með því að vera í fremstu röð. Við þurfum að sjá til þess að fyrirtæki eigi auðvelt með að breyta viðskiptaháttum sínum ef þörf krefur, efla stafræna þróun og laða til sín og þjálfa besta starfsfólkið af báðum kynjum og á öllum aldri. Norrænt samstarf á að styðja við aðgerðir í löndunum og hjálpa fyrirtækjum að gerast frumkvöðlar og laga sig hratt að breyttum aðstæðum. Sérstök áhersla skal lögð á:

Norrænt samstarf um að bregðast við tækninýjungum

Hröð tækniþróun á nýjum sviðum, svo sem gervigreind, internet hlutanna, græn umskipti o. fl., mun hafa miklar breytingar í för með sér á Norðurlöndum og skapa ný markaðstækifæri. Ný tækni getur breytt rekstrarskilyrðum og mörkuðum hraðar en fyrirtæki og stjórnvöld á Norðurlöndum geta ráðið við, sem getur orðið til þess að opinberar reglur verða úreltar. Þetta snýst ekki um að finna upp nýja tækni heldur um að norrænu löndin og fyrirtæki sameini kraftana á sameiginlegum forgangssviðum til að ná forskoti á önnur svæði heimsins. Norrænt samstarf á að auka tækifæri norrænna fyrirtækja á einu eða fleiri nýjum tæknisviðum.

Stafræn þróun og ný græn viðskiptalíkön

Auk þess að takast á við tæknibreytingar í sameiningu felast einnig sóknarfæri í stafrænni þróun og aukinni sjálfvirkni hjá fyrirtækjum sem þegar eru til, m.a. til að auka framleiðni eða nota ný græn viðskiptalíkön til að viðhalda störfum, skapa ný störf eða flytja heim störf frá útlöndum til allra svæða norrænu landanna. Það getur t.d. snúist um að nota stafrænar lausnir í þróun grænna viðskiptalíkana. Norrænt samstarf á að stuðla að því að fleiri fyrirtæki stafvæðist, auki sjálfvirkni eða nýti stafrænar lausnir í þróun viðskiptalíkana sinna.

EFLUM NÝSKÖPUNAR- OG SAMKEPPNISHÆFNI

Við þurfum að efla nýsköpunar- og samkeppnishæfni með því að styrkja norrænu löndin til að halda í, þróa og laða að fyrirtæki og hæfileikafólk til allra svæða norrænu landanna. Norrænt samstarf getur eflt opinbera geirann sem aflvaka nýsköpunar og bætt aðgang að áhættufjármagni þvert á landamærin milli Norðurlanda. Norrænt samstarf á að vera viðbót við og efla aðgerðir í löndunum. Sérstök áhersla skal lögð á:

Opinbera geirann sem aflvaka nýsköpunar

Opinberi geirinn á Norðurlöndum getur orðið öflugur hvati til nýsköpunar og hagvaxtar, t.d. með því að beita sér frekar í að hvetja til, kalla eftir og kaupa nýskapandi lausnir og vörur. Norrænu löndin geta lært hvert af öðru, t.d. með því að miðla þekkingu og reynslu og vinna saman að þróun löggjafar sem hvetur til nýsköpunar, um reglur og framkvæmd opinberra innkaupa á nýsköpun, með prófunaraðstöðu og þróunarverkefnum, ásamt reynslu af kynjasjónarmiði á þessu sviði. Hér má halda áfram að byggja upp á grunni fenginnar reynslu í norrænu samstarfi, t.d. af grænum opinberum innkaupum, um leið og stjórnvöld, sem bera hitann og þungann af mörgum samfélagslegum áskorunum, fá aukið hlutverk í því að koma á fót og knýja áfram þróun á sviði nýsköpunar. Norrænt samstarf á að stuðla að því að norrænu löndin séu í fremstu röð í mælingum Evrópusambandsins á árangri hins opinbera í nýsköpun. Samstarfið á einnig að stuðla að því að skapa grundvöll fyrir norræna prófunaraðstöðu.

Bætt aðgengi að áhættufjármagni yfir landamæri

Aðgengi fyrirtækja að fjármagni er mikilvæg forsenda. Í mörgum norrænu landanna hefur dregið úr aðgengi fyrirtækja að lánsfjármagni. Það hefur skapað þörf fyrir áhættufjármagn úr fleiri áttum, eins og frá sprotafjárfestum, áhættusjóðum og hópfjármögnun. Norrænu löndin geta í sameiningu greint hindranir og kannað möguleikana á að auðvelda nýsköpunarfyrirtækjum að afla áhættufjármagns yfir landamærin. Samstarfið á að fara fram í samráði við fjárfesta sem hafa áhuga á að fjárfesta yfir landamæri. Norrænt samstarf á að leiða til þess að útlánarammi áhættufjármagns verði rýmkaður og að fjárfestingum yfir landamæri fjölgi frá sprotafjárfestum, áhættusjóðum, hópfjármögnun o.fl. og að óþarfa hindranir verði afnumdar.

BÆTUM MARKAÐSTÆKIFÆRI Á ERLENDUM MÖRKUÐUM

Við þurfum að bæta markaðstækifæri á erlendum mörkuðum með því að norræn fyrirtæki tengist hnattrænum virðiskeðjum og þau fái betri aðgang að nýjum álitlegum mörkuðum. Samstarf um alþjóðlega markaði og hnattrænar virðiskeðjur á að byggja á og vera viðbót við aðgerðir landanna, sem norrænt samstarf á að styðja við. Norrænt samstarf á að efla getu fyrirtækjanna til að starfa í hnattvæddum heimi. Sérstök áhersla skal lögð á:

Norðurlönd sem þungamiðju nýsköpunar

Norðurlöndum á að stýra og þróa í þá átt að þau verði leiðandi svæði á sviði nýsköpunar. Norrænt samstarf getur eflt nýsköpunarumhverfi á Norðurlöndum og greitt um leið aðgang að þeim yfir landamærin milli Norðurlandanna og styrkt samstarf við aðrar þungamiðjur nýsköpunar um allan heim. Norrænt samstarf á að efla nýsköpunarumhverfi á Norðurlöndum og vitund um Norðurlönd sem þungamiðju nýsköpunar á hnattvísu svo að löndin geti laðað að erlenda fjárfestingu og hæfileikafólk úr fleiri áttum og einnig aukið útflutning.

Samstarf á alþjóðlegum mörkuðum

Á sumum mörkuðum geta norrænu löndin stutt hvert annað með því að koma fram saman og nota sameiginlegt norrænt vörumerki til að gera löndin sýnilegri og enn áhugaverðari samstarfsaðila. Með norrænu samstarfi geta fyrirtækin átt kost á betri verkefnum með víðtækari tengslanetum og auknum aðgangi að mörkuðum. Hagstætt er að byggja þetta á samstarfi milli viðeigandi aðila í löndunum og samnorrænna aðila eins og Nordic Innovation og Nopef TF. Nordic Innovation House í Silicon Valley er dæmi um slíkt samstarf. Norrænt samstarf á að leiða til þess að fleiri norræn fyrirtæki nái árangri, að þau laði til sín nýjar fjárfestingar og auki sölu á völdum mörkuðum.



GÆTUM NORRÆNNA HAGSMUNA Í ESB



 

Við eigum að gæta norrænna hagsmuna á vettvangi Evrópusambandsins með sameiginlegri hagsmunagæslu, t.d. með því að hafa áhrif á stefnumörkun í mikilvægum áætlunum ESB sem varða atvinnulífið. Þegar norrænir hagsmunir fara saman skal það t.d. gert með úttektum sem styðja við sameiginleg sjónarmið, samstarfi um að koma fram með sameiginleg sjónarmið o.fl. Löndin geta líka í auknum mæli miðlað þekkingu og reynslu um hvernig auka megi þátttöku og árangur áætlananna. Til að auka nýsköpunargetu norrænu landanna á norrænt samstarf að stuðla að því að norræn stefnumótandi forgangsröðun verði þáttur í mikilvægum áætlunum eða pólitískum verkefnum á vettvangi ESB.

Það á að vera einfaldara og eftirsóknarverðara fyrir fyrirtæki á Norðurlöndum að starfa á öllum norræna markaðnum. Það krefst þess meðal annars að fyrirtækin líti á Norðurlöndin sem sameiginlegan markað án nokkurra hindrana fyrir starfsemi þvert á landamæri. Til dæmis er hægt að vinna saman að skilvirkri innleiðingu ESB-tilskipana til að koma í veg fyrir að upp komi nýjar stjórnsýsluhindranir fyrir fyrirtækin. Það er einnig hægt að vinna saman að því að nýrri löggjöf sem snertir atvinnulífið fylgi ekki nýjar stjórnsýsluhindranir á Norðurlöndum. Norrænt samstarf á að leitast við að auðvelda starfsemi yfir landamærin milli norrænu landanna. Starfið miðar að því að styðja við forgangssviðin sem koma fram í samstarfsáætluninni og verður unnið í samstarfi við helstu hagsmunaaðila á borð við Stjórnsýsluhindranaráðið.



FRAMKVÆMD



 

FRAMKVÆMD SAMSTARFSÁÆTLUNARINNAR

Samstarfsáætlunin þróaðist við gerð árlegrar fjárhagsáætlunar fyrir Norrænu embættismannanefndina um atvinnustefnu (EK-N), Nordic Innovation og Nopef TF ásamt fjárveitingarbréfi til Nordic Innovation. Einnig er gert ráð fyrir þátttöku atvinnulífsins í þverfaglegum verkefnum á vegum samstarfsráðherranna, forsætisráðherranna eða Norðurlandaráðs.

Markmiðið er samfelld þróun nýrra og árangursríkra verkefna á sviði atvinnulífs og nýsköpunar í gegnum náið samráð og gagnkvæma upplýsingamiðlun milli EK-N, stjórnar Nordic Innovation, skrifstofu Norrænu ráðherranefndarinnar (NMRS), atvinnulífsins og félagasamtaka. Nordic Innovation gegnir einnig stefnumótandi hlutverki og á að þróa ný verkefni í nánu samstarfi við NMRS, EK-N og aðra hagsmunaaðila. Þetta verður lagt fyrir ráðherrana (t.d. á árlegum ráðherrafundi), sem taka ákvörðun um hvort hefja skuli ný stór verkefni. Verkefnin skila mestum árangri ef þau eru eðlilegt framhald af aðgerðum í löndunum. Því er mikilvægt að leitast við að verkefnin séu vel tengd verkefnum í hverju landi. Stjórn Nordic Innovation gegnir miðlægu hlutverki varðandi gæðatryggingu og tengsl starfsins við löndin. Á hverju ári verða haldnir einn eða fleiri þróunarfundir með háttsettum embættismönnum í ráðuneytunum, EK-N, stjórn Nordic Innovation og NMRS þar sem fjallað verður um ný norræn samstarfstækifæri.

Þar sem það á við getur samstarfið falist í miðlun reynslu af nýskapandi aðferðum í atvinnulífinu, svo þekking á árangursríkum aðferðum breiðist hraðar út um öll Norðurlönd. Þetta starf getur byggt á kortlagningu á þekkingu sem norrænu löndin búa yfir og á hvaða sviðum styrkleikar þeirra liggja.

Samstarfsáætlunin á í öllu sínu starfi að samþætta helstu áherslusvið Norrænu ráðherranefndarinnar sem eru: sjálfbær þróun, jafnréttismál og, þegar við á, málefni barna og ungmenna. Þegar nýjum verkefnum er ýtt úr vör eru þau skráð á sjálfbærnivefgátt Norrænu ráðherranefndarinnar, GRO. Málefni sem varða hagvaxtarmiðað regluverk, stjórnsýsluhindranir o.fl. skal taka til umræðu við Stjórnsýsluhindranaráðið og önnur viðeigandi fagsvið innan Norrænu ráðherranefndarinnar.

Nordic Innovation og stjórn hennar á, í samráði við EK-N og NMRS, að þróa viðeigandi vísa til eftirfylgni þegar markmið samstarfsáætlunarinnar nást. Nordic Innovation og stjórn hennar geta í samráði við EK-N og NMRS lagt fram breytingatillögur varðandi markmið samstarfsáætlunarinnar, ef þess þykir þörf. Áfangamat verður gert um mitt árið 2020, þegar gildistími áætlunarinnar verður hálfnaður, m.a. sem grundvöllur fyrir áframhaldandi samstarfsáætlun.

SKIPULAG INNAN FAGSVIÐSINS

Í þessum kafla er lýst skipulagi á fagsviði málefna atvinnulífsins. Norrænt samstarf á sviði atvinnulífs felst í ráðherranefnd um sjálfbæran hagvöxt (MR-Vækst), embættismannanefnd um atvinnustefnu (EK-N), Nordic Innovation og Nopef TF.

Ráðherranefnd um sjálfbæran hagvöxt (MR-Vækst)

MR-Vækst fer með æðsta ákvörðunarvald í norrænu samstarfi um málefni atvinnulífsins. Í ráðherranefndinni eiga sæti ráðherrar Norðurlandanna um málefni atvinnulífsins, ásamt ráðherrum á sviði orku- og byggðastefnu. Ráðherrarnir funda einu sinni til tvisvar á ári. Ráðherranefndin hefur falið embættismannanefndum um atvinnu-, orku- og byggðastefnu ákvarðanavald í tilteknum málum. Ráðherranefndin markar stefnu í norrænu samstarfi á sviði atvinnulífs og um hvort hefja skuli viðamikil verkefni. Fundir norrænu ráðherranna um málefni atvinnulífsins eiga að vera vettvangur áhugaverðra stjórnmálaumræðna, reynslumiðlunar og þróunar nýrra samstarfsleiða. Norrænu löndin skiptast á að fara með formennsku í Norrænu ráðherranefndinni eitt ár í senn.

Norræna embættismannanefndin um atvinnustefnu (EK-N)

EK-N getur tekið fjölda ákvarðana fyrir hönd MR-Vækst (ráðherrar um málefni atvinnulífs). EK-N ber einnig ábyrgð á inntaki og stjórnun starfsins um málefni atvinnulífsins, í nánu samstarfi við skrifstofu Norrænu ráðherranefndarinnar. Formaður EK-N ber ábyrgð á starfi embættismannanefndarinnar. EK-N er vettvangur þekkingar- og reynslumiðlunar, auk umræðna á jafningjagrundvelli sem stuðla að auknum tækifærum til stefnumótunar í löndunum. EK-N sér um eftirfylgni við framkvæmd samstarfsáætlunarinnar og tekur við niðurstöðum verkefna sem unnin eru innan ramma áætlunarinnar. Til að nýta tækifærin að fullu mun samstarfsáætlunin einnig taka mið af helstu áherslusviðum Norrænu ráðherranefndarinnar: sjálfbærri þróun, jafnréttismálum og málefnum barna og ungmenna.

Nordic Innovation

Nordic Innovation er mikilvægur þátttakandi í framkvæmd samstarfsáætlunarinnar. Nordic Innovation á að þróa ný samstarfssvið og leggja samstarfi Norrænu ráðherranefndarinnar um málefni atvinnulífs lið með því að styðja EK-N og ráðherranefnd um sjálfbæran hagvöxt (MR-Vækst). Markmið Nordic Innovation er að stuðla að því að Norðurlönd verði í fararbroddi hvað varðar sjálfbæran hagvöxt og að efla frumkvöðlastarf fyrirtækja, nýsköpun og samkeppnishæfni þeirra á Norðurlöndum. Markmiðinu á Nordic Innovation að ná með því að hrinda af stað áætlunum og verkefnum, koma á tengslanetum, skapa þekkingu, standa að opnum viðburðum o.fl. Skýr norrænn virðisauki með sýnilegum árangri og skýrum áhrifum á að ráða för þegar nýjum verkefnum er ýtt úr vör. Nordic Innovation á einnig að miðla þekkingu sinni til nýrra verkefna á vegum Norrænu ráðherranefndarinnar. Til að nýta möguleika sína að fullu, mun samstarfsáætlunin einnig samþætta áherslusvið Norrænu ráðherranefndarinnar; sjálfbæra þróun, jafnréttismál og málefni barna og ungmenna.

Nopef TF

Markmið Nopef er að styrkja alþjóðlega samkeppnisstöðu norrænna fyrirtækja með fjárveitingum til forkannana vegna stofnunar fyrirtækja og fjárfestinga utan ESB/EES-svæðisins. Starfsemin á að fjölga atvinnutækifærum, auka fjárfestingar og útflutning með áherslu á umhverfis- og loftslagsmál og grænan hagvöxt. Nopef er stýrt sem svokölluðum Trust Fund af Norræna umhverfisfjármögnunarfélaginu (Nefco). EK-N mun á gildistíma áætlunarinnar leitast við að efla starfsemi Nopef TF.

STEFNUMÓTANDI UMBOÐ TIL NORDIC INNOVATION

Stefnumótandi umboð samstarfsáætlunarinnar kemur í stað markmiðs- og árangurssamnings. Í umboðinu er því einnig lýst hvernig Nordic Innovation stuðlar að því að megin- og hlutamarkmiðum samstarfsáætlunarinnar verði náð. Þar sem Nordic Innovation er helsti framkvæmdaaðili samstarfsáætlunarinnar skarast helstu markmið og forgangsröðun hennar að miklu leyti við forgangssvið og markmið samstarfsáætlunarinnar, sbr. 3. og 4. kafla áætlunarinnar. Markmiðin í stefnumótandi umboði til stofnunarinnar eru útfærð nánar í markmiðum og árangursmarkmiðum í árlegri fjárhagsáætlun og fjárveitingarbréfi.

